b'\n_START_ARTICLE_\n\xc5\xa0v. Romos Ba\xc5\xbeny\xc4\x8dios kamerlengas\n_START_PARAGRAPH_\nKamerlengas (it. Camerlengo, lot. Camerarius)\xc2\xa0\xe2\x80\x93 vienas auk\xc5\xa1\xc4\x8diausi\xc5\xb3 pareig\xc5\xabn\xc5\xb3 Vatikane, paprastai vykdantis pasaulietines administracines funkcijas. \xc5\xa0iuo pareig\xc5\xabnu visada tampa kardinolas._NEWLINE_Atsistatydinus ar mirus popie\xc5\xbeiui, t. y., sedisvakansijos laikotarpiu, \xc4\xafgaliojimus tvarkyti Apa\xc5\xa1tal\xc5\xb3 Sosto reikalus iki naujo popie\xc5\xbeiaus i\xc5\xa1rinkimo laikinai perima kardinolas kamerlengas. \xc5\xa0is Vatikano pareig\xc5\xabnas tradici\xc5\xa1kai oficialiai paskelbia apie popie\xc5\xbeiaus mirt\xc4\xaf\xc2\xa0\xe2\x80\x93 suduodamas mirties patale gulin\xc4\x8diam pontifikui \xc4\xaf kakt\xc4\x85 specialiu sidabriniu plaktuku ir i\xc5\xa1tardamas \xc5\xbeod\xc5\xbeius \xe2\x80\x9e\xc5\xa0ventasis T\xc4\x97ve\xe2\x80\x9c. Jis taip pat sunaikina \xc5\xbevejo \xc5\xbeied\xc4\x85\xc2\xa0\xe2\x80\x93 pontifiko aukso \xc5\xbeied\xc4\x85 su oficialiu atspaudu, kad juo neb\xc5\xabt\xc5\xb3 galima pasinaudoti, siekiant suklastoti popie\xc5\xbeiaus vardu i\xc5\xa1leid\xc5\xbeiamus dokumentus. \xc5\xa0\xc4\xaf \xc5\xbeied\xc4\x85 su atspaustu \xc5\xbevejojan\xc4\x8dio \xc5\xa0v. Petro atvaizdu ir pontifiko vardu kamerlengas u\xc5\xbemauna ir naujai i\xc5\xa1rinktam popie\xc5\xbeiui. Jis r\xc5\xabpinasi kasdieniu Vatikano reikal\xc5\xb3 tvarkymu sedisvakansijos periodu, drauge su kitais kardinolais skiria popie\xc5\xbeiaus laidotuvi\xc5\xb3 ir konklavos prad\xc5\xbeios datas. Jis pats taip pat gali b\xc5\xabti i\xc5\xa1rinktas popie\xc5\xbeiumi._NEWLINE_Tarpuvald\xc5\xbeiu kamerlengas nepriima joki\xc5\xb3 sprendim\xc5\xb3, nesusijusi\xc5\xb3 su naujo popie\xc5\xbeiaus rinkimu. Kamerlengas laikinai perima vis\xc4\x85 popie\xc5\xbeiaus turt\xc4\x85 (popie\xc5\xbei\xc5\xb3 Apa\xc5\xa1tali\xc5\xa1kuosius r\xc5\xabmus Vatikane, vasaros rezidencij\xc4\x85 Castel Gandolfo netoli Romos).'